BALLY สำเร็จได้ก็เพราะเมีย
หากเราอยากเซอร์ไพรส์แฟน ด้วยการมอบรองเท้าให้ 1 คู่ แต่จำไซส์รองเท้าของแฟนตัวเองไม่ได้ เราจะทำอย่างไร?  ย้อนกลับไปเกือบ 200 ปีที่แล้ว ระหว่างเดินทางไปทำธุรกิจที่ประเทศฝรั่งเศส นาย Bally อยากเซอร์ไพรส์แฟนสาวของเขาด้วยรองเท้าบูท 1 คู่ แต่ดันจำไซส์เท้าแฟนตัวเองไม่ได้  ..เขาจึงซื้อรองเท้าบูทรุ่นนั้น 12 คู่ ที่มีไซส์ต่างกันให้กับแฟนของเขา..  เรื่องของหนุ่มสายเปย์คนนี้น่าสนใจอย่างไร ลงทุนแมนจะเล่าให้ฟัง
18 ก.ค. 2561

BALLY สำเร็จได้ก็เพราะเมีย / โดย ลงทุนแมน
หากเราอยากเซอร์ไพรส์แฟน ด้วยการมอบรองเท้าให้ 1 คู่
แต่จำไซส์รองเท้าของแฟนตัวเองไม่ได้
เราจะทำอย่างไร?
ย้อนกลับไปเกือบ 200 ปีที่แล้ว ระหว่างเดินทางไปทำธุรกิจที่ประเทศฝรั่งเศส นาย Bally อยากเซอร์ไพรส์แฟนสาวของเขาด้วยรองเท้าบูท 1 คู่ แต่ดันจำไซส์เท้าแฟนตัวเองไม่ได้
..เขาจึงซื้อรองเท้าบูทรุ่นนั้น 12 คู่ ที่มีไซส์ต่างกันให้กับแฟนของเขา..
เรื่องของหนุ่มสายเปย์คนนี้น่าสนใจอย่างไร ลงทุนแมนจะเล่าให้ฟัง
Carl Franz Bally เกิดที่เมือง Schönenwerd ซึ่งตั้งอยู่ทางตอนเหนือของประเทศสวิตเซอร์แลนด์
เขาเป็นลูกคนที่ 11 จากทั้งหมด 14 คนในตระกูล Bally ที่มีกิจการอุตสาหกรรมสิ่งทอ และเป็นผู้ผลิตและจำหน่ายริบบิ้นผ้าฝ้าย
ในวัย 17 ปี Bally เริ่มต้นชีวิตการทำงานโดยเริ่มจากช่วยเหลือธุรกิจสิ่งทอของครอบครัว
หลังจากทำธุรกิจที่บ้านมาได้ 10 ปี พ่อของเขาก็จากไป..
Bally จึงตัดสินใจออกเดินทาง เพื่อหาประสบการณ์และธุรกิจใหม่ๆ ที่น่าสนใจ โดยมีจุดหมายคือ เมืองแฟชั่น ณ กรุงปารีส
ระหว่างการเดินทางเพื่อศึกษาหาแนวคิดทางธุรกิจ นาย Bally เดินผ่านร้านรองเท้าบูทผู้หญิงร้านหนึ่ง
..หน้าแฟนของเขาก็ลอยขึ้นมา พร้อมกับคำว่า “ไหนล่ะของฝาก”..
นาย Bally จึงอยากเซอร์ไพรส์แฟนด้วยการซื้อรองเท้าบูทให้ แต่เขาดันจำไซส์ไม่ได้ จึงตัดสินใจซื้อบูทคู่นั้น 12 คู่ในไซซ์ที่ต่างกัน
เรื่องนี้อาจจะไม่มีอะไร แต่มันกลับทำให้ Bally เกิดความคิดเรื่องการผลิตแบรนด์รองเท้าของตนเองขึ้นมา..
Bally มีโอกาสไปเยี่ยมชมโรงงานผลิตรองเท้า และสังเกตเห็นว่า วัตถุดิบที่ใช้ในการผลิตรองเท้า มีส่วนผสมของยางยืด ที่ธุรกิจบ้านของเขาผลิตอยู่แล้ว
พอเรื่องเป็นแบบนี้ Bally จึงหอบนำประสบการณ์ สิ่งที่ศึกษามาพับเก็บใส่กระเป๋า เดินทางกลับประเทศสวิตเซอร์แลนด์ และตั้งเป้าหมายที่จะทำแบรนด์รองเท้าเป็นของตนเอง
ในวัย 30 ปี บริษัท Bally & Co ถูกจัดตั้งขึ้นในปี 1851 โดย Bally และน้องชายของเขา ซึ่งเป็นปีเดียวกันกับการกำเนิดขึ้นของแบรนด์นาฬิกาหรู Patek Philippe
Bally เริ่มออกแบบและผลิต รองเท้าหนัง Handmade ของตัวเองขึ้นมาโดยใช้ใต้ถุนเล็กๆ ในบ้าน เป็นสถานที่ทำงาน
รองเท้าหนังของ Bally ถูกออกแบบโดยให้ความสำคัญกับการสวมใส่ แฟชั่น ผสมผสานกับวัตถุดิบ ของตระกูล Bally ลงไป
ไม่น่าเชื่อว่า รองเท้าหนังของ Bally ได้รับความนิยมอย่างมากจนเขาต้องย้ายที่ทำงาน จากใต้ถุนบ้านเล็กๆ มาเป็นโรงงานที่ตั้งอยู่กลางเมืองที่มีคนงานกว่า 500 คน
Bally มีการปรับตัวอยู่ตลอดเวลา โดยเขาริเริ่มการนำเข้าเครื่องจักรจากสหรัฐอเมริกามาเพิ่มประสิทธิภาพการผลิตของเขา และ มีการจ้างช่างทำรองเท้าที่มีชื่อเสียงทั่วยุโรป
มากไปกว่านั้น Bally นำเทคโนโลยี และเทคนิคการเย็บพื้นรองเท้าของผู้ผลิตยางชั้นนำอย่าง Goodyear มาเพื่อความแข็งแรงและความทนทานของรองเท้าหนังของเขา
สีแดงเลือดหมู คาดสลับกับสีขาว ถูกนำมาเป็นสีของแบรนด์โดยได้แรงบันดาลใจ มาจากธงชาติบ้านเกิด ประเทศสวิตเซอร์แลนด์ ที่ถูกปรับความสดของสีลงให้มีความคลาสสิกและสุขุมยิ่งขึ้น
จากคนงาน 500 คนต้องขยับขยายมาเป็น 7,000 คนและมีกำลังการผลิตรองเท้าสูงถึง 2 ล้านคู่ต่อปี
สิ่งเหล่านี้ทำให้แบรนด์ Bally กลายมาเป็นที่สุดของผู้ผลิตรองเท้าหนังสุดคลาสสิกนับตั้งแต่นั้นมา จนได้รับความนิยมอย่างแพร่หลาย และได้กระจายสาขาไปทั่วยุโรป และอเมริกา
ปัจจุบัน Bally ถูกซื้อไปโดย Shandong Ruyi Group บริษัทอุตสาหกรรมสิ่งทอยักษ์ใหญ่จากจีน
เพราะอะไร?
ประธานบริษัท Shandong Ruyi กล่าวว่า “เหตุการณ์นี้นับเป็นก้าวสำคัญของบริษัทเรา เพราะเราต้องการเป็นที่ 1 ในบริษัทแฟชั่นชั้นนำระดับโลก เพราะเราเชื่อว่า ประวัติศาสตร์ที่ยาวนานกว่า 167 ปี และคุณภาพแบรนด์ Bally จะกลายเป็นจุดแข็งของเรา”
Bally ให้แง่คิดอะไรเรา?
ทั้งๆ ที่ Bally เกิดมาในครอบครัวที่มีธุรกิจส่วนตัวที่เพียบพร้อมในทุกๆ ด้าน เขามี Passion ที่จะต่อยอดธุรกิจของตระกูลของเขา พยายามเรียนรู้สิ่งใหม่ๆ เพื่อนำมาปรับใช้กับแบรนด์ของเขาอยู่เสมอ
จากผู้ก่อตั้ง 2 คนที่ต้องการขยับขยายธุรกิจริบบิ้นยางยืดของครอบครัว กลายมาเป็นโรงงานที่มีคน 7,000 คน และแตกธุรกิจต่อยอดไปทำเครื่องหนังอื่นๆ อีกมากมาย..
Bally อยู่กับคนทั่วโลกมา 167 ปีโดยมีสองสิ่งที่อยู่คู่แบรนด์นี้มาตลอดคือ “ความหรูหรา และคุณภาพ”
และสิ่งที่สำคัญที่สุดที่เป็นจุดเริ่มต้นของแบรนด์ Bally ก็คือการซื้อรองเท้าฝากภรรยา
ถ้าจะให้ลงทุนแมนกล่าวบทสรุปของเรื่องนี้ในอีกมุมหนึ่งก็คงจะเป็น
บางทีผู้ชายจะสำเร็จได้ ก็เพราะเมีย..
----------------------
<ad> ถ้าเมียเรามีร้านกาแฟ ขอแนะนำเครื่องเรียกคิวไร้สาย QTY ช่วยเปลี่ยนร้านกาแฟของคุณให้ดูโปร ลดรายจ่ายได้หลักล้านต่อปี ซื้อแล้วไม่ลดรายจ่าย รายได้ไม่เพิ่ม ยินดีคืนเงิน !
แจ้งว่ามาจากลงทุนแมน รับส่วนลด 3,000 บาท
Line : @qtyq FB : QtY : queue calling system Website : 
----------------------
Reference
-
-
-
-
-
-
[7917].